นายกรัฐมนตรี ลงพื้นที่จังหวัดเชียงใหม่ เรียกประชุมแก้ปัญหาฝุ่นละอองในภาคเหนือ เน้นสร้างความเข้าใจควบคู่การบังคับใช้กฏหมายอย่างเข้มงวด
นายกรัฐมนตรี ลงพื้นที่จังหวัดเชียงใหม่ เรียกประชุมแก้ปัญหาฝุ่นละอองในภาคเหนือ เน้นสร้างความเข้าใจควบคู่การบังคับใช้กฏหมายอย่างเข้มงวด ขณะที่ขอทุกฝ่ายอย่าเคลื่อนไหวทางการเมือง ป้องกันเกิดเหตุวุ่นวายพลเอก ประยุทธ์ จันทร์โอชา นายกรัฐมนตรี กล่าวถึงการลงพื้นที่เพื่อประชุมหาแนวทางแก้ปัญหาฝุ่นละอองที่จังหวัดเชียงใหม่ว่า ต้องการเข้าไปดูสถานการณ์ด้วยตัวเอง ภายหลังกำชับให้หน่วยงานต่างๆ ดำเนินการไปแล้วกว่า 1 เดือน โดยเฉพาะเรื่องไฟป่าและควันในเมือง ที่ได้เข้มงวดแล้ว แต่ปัญหายังลดลงได้น้อย เพราะจากการตรวจสอบดาวเทียมพบว่ายังมีปัญหาฝุ่นละอองจำนวนมากในพื้นที่ภาคเหนือ รวมถึงประเทศเพื่อนบ้าน รวมแล้ว 3,000 กว่าจุด ดังนั้นในพื้นที่เมืองจะต้องเข้มงวด และต้องขอความร่วมมือประชาชนด้วย เนื่องจากต้องบังคับใช้กฎหมาย ทั้งนี้ทุกฝ่ายต้องร่วมมือกันแก้ไขปัญหาอย่างยั่งยืน โดยเฉพาะกระทรวงที่เกี่ยวข้อง ทั้งกระทรวงมหาดไทย กระทรวงการต่างประเทศ และกระทรวงทรัพยากรธรรมชาติและสิ่งแวดล้อม ที่ต้องหารือร่วมกันกับทุกฝ่ายและประเทศเพื่อนบ้าน รวมถึงสร้างความเข้าใจที่ถูกต้องให้แก่ประชาชน ตลอดจนบังคับใช้กฏหมายอย่างเข้มงวด หากใครฝ่าฝืนจะต้องถูกดำเนินคดีตามกฎหมาย ซึ่งขณะนี้ได้ดำเนินคดีไปแล้ว 23 คดี ส่วนการเผาป่าที่ยังคงเกิดขึ้น จะเป็นการลดความน่าเชื่อถือของรัฐบาลหรือไม่นั้น นายกรัฐมนตรีกล่าวว่า จะต้องมีการตรวจสอบว่ามีคนปลุกระดมหรือไม่ พร้อมขออย่านำเรื่องไฟป่ามาเกี่ยวข้องกับการเมือง เพราะหากนำการเมืองมาเกี่ยวข้องกับทุกเรื่อง ประเทศจะเดินหน้าต่อไปไม่ได้นายกรัฐมนตรี ยังกล่าวถึงตัวเลขผู้มีสิทธิ์ในการเลือกตั้ง ที่ยังคลาดเคลื่อนอยู่ว่า เป็นหน้าที่ของคณะกรรมการการเลือกตั้ง หรือ กกต.ที่ต้องชี้แจง โดยขอให้ทุกคนรับฟังการชี้แจงของ กกต.ด้วย ส่วนกรณีที่องค์กรนักศึกษาล่ารายชื่อเพื่อถอดถอน กกต.ออกจากตำแหน่งนั้น ขอให้เป็นไปตามกระบวนการ ซึ่งการที่ประชาชนมีส่วนร่วมทางการเมืองขอให้เข้าใจถึงระเบียบของราชการและเข้าใจในกระบวนการยุติธรรม ว่ามีหน้าที่และมีขั้นตอนอย่างไร เพราะขั้นตอนอยู่ที่ศาลที่จะเป็นผู้ดำเนินการจึงขออย่าออกมาเคลื่อนไหวเพื่อสร้างความวุ่นวาย